OBAVIJEST O OBRADI OSOBNIH PODATAKA
(članak 13. Opće uredbe o zaštiti podataka)
Voditelj obrade: Grad Garešnica, Vladimira Nazora 20a, 43280 Garešnica, e-mail: grad@garesnica.hr.
Grad Garešnica, kao voditelj obrade osobnih podataka, obrađuje osobne podatke prijavitelja u postupku dodjele stipendija učenicima i studentima s područja Grada Garešnice, sukladno Uredbi (EU) 2016/679 (Opća uredba o zaštiti podataka).
Svrha obrade osobnih podataka je provedba Natječaja za dodjelu stipendija učenicima i studentima te studentu/studentici medicine, utvrđivanje ispunjavanja uvjeta i kriterija, provedba bodovanja i izrada rang-lista, donošenje odluke o dodjeli stipendija, sklapanje i izvršavanje ugovora o stipendiranju te isplata stipendije.
Podaci koji se obrađuju mogu uključivati: ime i prezime, OIB, datum rođenja, adresu prebivališta, kontakt podatke (telefon i e-mail), IBAN računa, podatke o školovanju (škola/fakultet, smjer/studijski program, razred/godina studija), podatke o školskom odnosno akademskom uspjehu, postignućima na natjecanjima te podatke o prihodima i članovima kućanstva, kada su potrebni za utvrđivanje kriterija za dodjelu stipendije, kao i druge podatke i dokumentaciju propisanu Natječajem i Pravilnikom o kriterijima za dodjelu stipendija učenicima i studentima s područja Grada Garešnice („Službeni glasnik Grada Garešnice“, broj 8/23).
Pravna osnova za obradu osobnih podataka je članak 6. stavak 1. točke (b), (c) i (e) Uredbe (EU) 2016/679. Točka (b) primjenjuje se na obradu koja je nužna za poduzimanje radnji prije sklapanja ugovora te za sklapanje i izvršavanje ugovora o stipendiranju, dok se točke (c) i (e) primjenjuju kada je obrada nužna radi poštovanja pravnih obveza Grada Garešnice odnosno za izvršavanje zadaće od javnog interesa ili pri izvršavanju službene ovlasti.
Primatelji osobnih podataka: osobni podaci mogu biti dostupni ovlaštenim službenicima Grada Garešnice, članovima nadležnog povjerenstva i drugim osobama koje sudjeluju u provedbi postupka, u opsegu potrebnom za provedbu Natječaja. Podaci se mogu dostaviti nadležnim tijelima kada za to postoji zakonska obveza ili druga odgovarajuća pravna osnova.
Objava podataka: podaci o korisnicima stipendija mogu se objaviti na službenoj mrežnoj stranici Grada Garešnice u opsegu dopuštenom propisima i potrebnom radi transparentnosti postupka. OIB, adresa prebivališta, IBAN, kontakt podaci i drugi podaci koji nisu nužni za objavu neće se javno objavljivati.
Razdoblje čuvanja: osobni podaci obrađuju se i čuvaju u opsegu i tijekom razdoblja potrebnog za provedbu svrhe obrade, odnosno u skladu s propisima koji uređuju čuvanje dokumentarnog i arhivskog gradiva.
Obveznost davanja podataka: podaci i dokumentacija koji su Natječajem određeni kao potrebni nužni su za provjeru ispunjavanja uvjeta i odlučivanje o zahtjevu. Bez dostave potrebnih podataka zahtjev se ne može u potpunosti razmotriti.
Prava ispitanika: prijavitelj ima pravo, u skladu s uvjetima propisanim Uredbom (EU) 2016/679, zatražiti pristup svojim osobnim podacima, ispravak netočnih podataka, ograničenje obrade, brisanje kada su za to ispunjeni uvjeti te pravo na prigovor kada je to primjenjivo.
Za ostvarivanje prava i sva pitanja vezana uz obradu osobnih podataka prijavitelj se može obratiti Gradu Garešnici odnosno službeniku za zaštitu podataka:
Johan Hima
e-mail: johan@garesnica.hr
tel.: 043/675-940
Prijavitelj ima pravo podnijeti pritužbu Agenciji za zaštitu osobnih podataka (AZOP), kao nadležnom nadzornom tijelu za zaštitu osobnih podataka u Republici Hrvatskoj.
Dodatne informacije o zaštiti osobnih podataka dostupne su na mrežnoj stranici Grada Garešnice u rubrici „Zaštita osobnih podataka“.
